Papersnake/gushiwen huggingface dataset:
赐神童蔡伯禧
宋真宗（宋代）

七闵山水多才俊，三岁奇童出盛时。
家世应传清白训，婴儿自得老成资。
初尝学步来朝谒，方及能言解诵诗。
更励孜孜图进益，青云千里有前期。
送友人归湖上
释居简（宋代）

云卷云舒欠十成，暮霞曾误客占晴。不堪满载朱泾月，冷落阳关第几声。
雨中承厉吉老送芍药色微黄者尤奇戏成二小诗为谢 其二
李光（宋代）

胜韵幽香敢自珍，静中风味见天真。乱红千点飘零尽，留得奇葩殿晚春。
诗一首
宋泰发（宋代）

薰风将雨熟黄梅，忙里偷闲此地来。
更欲少留偿逸兴，长官却怕晚衙催。
和潘良贵三江亭韵
薛朋龟（宋代）

爽气寒光四壁侵，青山千仞水千寻。远观吾里瀛洲路，怅望谁人魏阙心。

春到已多鸣佩玉，酒酣应有解貂金。紫微太守经营巧，消得时贤次第吟。
醉桃源（般涉调）
张先（宋代）

仙郎何日是来期。无心云胜伊。行云犹解傍山飞。郎行去不归。

强匀画，又芳菲。春深轻薄衣。桃花无语伴相思。阴阴月上时。
句
朴寅亮（宋代）

万叠危岑天倚杵，一竿斜日水浮金。
谒姜相祠坟
邓柞（宋代）

布衣崛起秉洪钧，料事当年若有神。三尺孤坟封马鬣，一时直道犯龙鳞。

从容未见回天力，流落空闻弃海滨。赖有高人秦处士，不妨筑室作居邻。
赠希先
吴则礼（宋代）

太兄远从方广来，紧打脚绷帩草鞋。堂头老人未相见，道眼心知如觌面。

山间五百大弟子，仆射鲁公办能事。且烧汤鼎试中𤃩，凭仗阿先归举似。

丛林梁栋权与洪，戏为韵语亦复工。曾参陶谢得一滴，漆盂蔬笋要洗涤。

白发佳缞只要閒，梦想连床六尺单。岂徒衲帔痿羸坐，共守团炉黄独火。
墙头花
赵孟坚（宋代）

墙头花，红且白。
一百五日过寒日，寒食过了好风日。
风又吹，日又炙。
枝头好花尽狼藉，人生百年罕七十。
愚者见花不知惜，我辈看花常唧唧。
有酒莫停杯，当歌莫停拍。
头上丝丝霜雪来，老大见花方叹息。
十二月十日暮小雪即止
陆游（宋代）

夜来一雪苦匆匆，千里浓云忽扫空。
换得月明良不恶，未须过计虑蝗虫。
寄题韩勉夫枝巢
王洋（宋代）

万物各有性，逍遥即自安。
均鸠得巢易，躁蟹寄身难。
莫羡高头树，须防静处丸。
如今洛阳第，谁以子孙看。
访高佥判所居
黄榦（宋代）

远树分高下，平洲半有无。
短亭低密竹，小艇隐寒芦。
转浪鱼深入，斜阳鸦乱呼。
自惭贵公子，未老赋归欤。
迁南行
刘敞（宋代）

伏波将军昔征南，功业虽壮身不还。曾出封疆铸铜柱，竟留种族依荒山。

君不见如今圣天子，埽荡妖巢悉内徙。雕题来作冠带民，鼻饮翻宜伊洛水。

此功一成万世宁，五岭三苗长坦平。
黄弥守画吴江新霁图
党怀英（金朝）

江云卷宿雨，江风散晨烟。山光烟雨润欲滴，影堕江水空明间。

修蛾新妆翠连娟，下拂尘镜窥明蠲。渔舟来何许，触破青茫然。

中流水肥鱼逆上，受网应有松鲈鲜。借问张季鹰，西风几时还。

渔郎理网唤不应，但见水碧江涵天。如何尘埃中，眼界有许宽。

道人胸次陂万顷，为写此境清而妍。苍崖无尘树影寒，直欲坐我苔矶边。

我家竹溪阴，小艇横青涟。异时赤脚踏两舷，不应尚作披图看。
题仙居伟羌山六绝
陈襄（宋代）

天鞠精灵久貯储，中间豪杰出无虚。
乡民世世家于此，争使儿孙不读书。
小疾
宋庠（宋代）

旧疹感春阳，岑岑體正尫。
双胧便貉睡，一息寄龟肠。
味减轑羹釜，心疑照弩觞。
药苗行可采，更验太清方。
竹枝 其二 孙光宪、皇甫松俱有此体
俞彦（明代）

白盐山下白板扉。锦江城畔锦鸡飞。
除日
薛蕙（明代）

悠悠天北运，冉冉日西靡。兹年俄且周，薄暮亦云已。

端居抚辰序，静言感化理。时来变穷节，事往乖壮齿。

托疾侔长卿，归田拟平子。处困岂不难，执操良足恃。

琐琐旅客志，坦坦幽人履。庄周贵达生，伯阳戒知止。

尚公识损益，贾傅辨忧喜。在昔仰玄训，于今寤微旨。

即此怯尘虑，因之蹈灵轨。
句 其十一
丁谓（宋代）

物华如阵笔如锋，沈谢曹刘是七雄。
圣节致语
程珌（宋代）

雉尾差参宝扇开，九霞双阕聋蓬莱。
霜清法驾黄金殿，云拥仙班紫玉杯。
天上剖符初绕电，人间作颂已鸣雷。
长生纪籙知多少，瓠子澄清一万回。
挽丞相忠定公
袁燮（宋代）

孝皇龙飞策多士，宗英第一天颜喜。
力言万事实为原，要与邦颜立基址。
堂堂硕望耸中外，耿耿丹心贯终始。
绍熙之未天步艰，忠臣义士肝胆寒。
元枢扶日上黄道，指顾宗社磐石安。
亿万生灵疑虑秋，转移愁叹为欣懽。
帝谓忠劳无与并，爰立作相专魁柄。
大开公道延时髦，相与同心究民病。
区分玉石殊薰莸，贤人得志憸人忧。
不堪狂云巧妒月，何意积羽能沈舟。
衡阳道上霜松劲，日色惨澹风飕飕。
行路咨嗟泪相续，兴怀安靖恩难酬。
皇情怆然思旧德，辨诬雪谤分白黑。
诛锄元恶氛翳扫，昭揭殊勋鼎彝勒。
由来物理屈必伸，况此柱石真伟人。
莱公获谴死海上，至今勋绩摩苍旻。
中兴赵李二人杰，亦复身后褒忠纯。
嗟尔谗夫太无识，徒把巧言污硕德。
正人摧折不妨荣，尔辈羞愧宁有极。
蚤知此事难追，当年讵敢怀奸欺。
我作此诗慰忠烈，因为人间息邪说。
同旦中坐梅花书屋
陆嘉淑（明代）

三间书屋昼常扃，好客偏能浃夕停。但数旧人如落叶，即看我辈亦晨星。

药炉烟覆花阴合，竹牖云衔海气青。虬干亭亭两梅老，待留冰雪吐芳馨。
郊庙歌辞。昭德皇后庙乐章。凯安
佚名（唐代）

辰位列四星，帝功参十乱。进贤勤内辅，扈跸清多难。

承天厚载均，并耀宵光灿。留徽蔼前躅，万古披图焕。
春词二十首 其十八
李纲（宋代）

桃花零落逐风飞，地上红多枝上稀。春色陡然归艳杏，梢头还欲衒芳菲。
句 其二
郎士元（唐代）

上潮吞海日。
左辅文德
王大谟（明代）

天地何心分布置，龙蟠文水耸文踪。护屏端拱舒长揖，缩嶂将来敛逊容。

势接崔巍征德厚，望回华表挹文崇。古云人杰完光岳，参运弘开跨粤东。
自淮阴被命守宣城复过楚雨中遇道孚因同诵楚词为书此以足楚词
张耒（宋代）

秋庭新过雨，佳菊独秀先。含芳良未展，风气已清妍。

金凤汝婢妾，红紫徒相鲜。老人对节物，昏昏祇欲眠。

与子读楚词，亹亹忽尽编。袅袅兮秋风，憀慄在远行。

蟋蟀鸣西堂，淹留了无成。
和潘朝奉
徐积（宋代）

大人高调我旁酬，韵欲更时更少留。待学鸾歌声已嗄，将追骥少老而遒。

晓随帆去云连海，莫望潮来月满洲。须道诗翁非世俗，年家情义几时休。
鹊桥仙 咏梅赠人
张野（元代）

琼枝纤弱，瑶英娇小。占得江南春早。前村雪里欲开时，料未必、东君知道。芳心一点，幽香多少。几度被花相恼。陇头人去早归来，莫直待
西江月·天上三清真境
薛式（宋代）

天上三清真境，三皇五帝规模。瞿昙老氏仲尼徒。经史深藏妙素。间有真人出世，来明赤子玄珠。蟾光终日耀昏衢。满目黄芽显露。
寄彭子静
刘子翚（宋代）

冻岫立高白，晓寒生太虚。
闭门翻巾幐，偶见良友书。
书中有长句，别怀陈郁纡。
吐凤词既绝，续貂理难如。
起望新乡云，一读三卷舒。
繁思揽中扃，赖此豁欲无。
鹄鸡有潜化，蓬麻岂资扶。
吾人交义深，不恨相见疏。
但恐德不修，心期愧非初。
钓台
吴栻（宋代）

一水自东流，萧萧霜木秋。笑谈轻万乘，身世老扁舟。

薄俗迷方饵，高人悟直钩。至今驯不散，沙上晚来鸥。
五年不治笔研奉诏起家是日始草辞免奏旋假书
岳珂（宋代）

露封謄奏晓鸣铃，当御应关乙夜呈。
京兆有装随使者，陈留无夜忆厨兵。
故营将钺谈家世，老吏公车识姓名。
尘事看看到书尺，更惊三日有王程。
句
谌祜（宋代）

紫微星奠三阶正，黄道天开万象新。
先大父以元祐乙亥寓居妙明僧舍后百馀年当嘉泰癸亥游复假榻一夕感叹成咏
陆游（宋代）

楚公仙去几秋风，巷陌萧条旧隐空。遗老即今无处觅，断香残照泪痕中。
遣季子寿黄循斋二首
阳枋（宋代）

五峰高处五云新，黄石先生非避秦。
圯上未空书出袖，岩前元自易无尘。
烟霞窟冷苦留客，云雾窗虚亦可人。
好为苍生彻蒸暑，天边散与一襟春。
百法庵次载叔韵 其二
韩淲（宋代）

日迟无处著诗狂，寄傲僧窗小小房。一阵杨花风澹荡，试回清梦到池塘。
广陵秋夜对月即事
陈羽（唐代）

霜落寒空月上楼，月中歌吹满扬州。

相看醉舞倡楼月，不觉隋家陵树秋。
垂萝洞
韩琦（宋代）

池北如趋紫府家，亭台高下景无涯。垂杨下绊游春骑，曲水时飘出洞花。

万本竹深丛剑戟，一轩藤老缠龙蛇。使君欲共斯民乐，莫顾西山下日车。
太和戊申岁大有年诏赐百僚出城观秋稼…盛事以俟采诗者
刘禹锡（唐代）

长安铜雀鸣，秋稼与云平。玉烛调寒暑，金风报顺成。

川原呈上瑞，恩泽赐闲行。欲反重城掩，犹闻歌吹声。
可必吟
邵雍（宋代）

可必人间唯善事，不由天地只由衷。
莫嫌效远因而止，更勉其来更有功。
早起
周容（清代）

四海人同梦，鸡声忽起予。
千秋心未已，一日事何如？
酒趣刘伶减，年华邓禹虚。
凭栏空自笑，抱瓮灌园蔬。
七娘子
向子諲（宋代）

山围水绕高唐路。恨密云、不下阳台雨。雾阁云窗，风亭月户。分明携手同行处。

而今不见生尘步。但长江、无语东流去。满地落花，漫天飞絮。谁知总是离愁做。
适安惠糟蟹新酒
陈起（宋代）

伟哉无肠公，横行占江湖。
几欲肆其雄，上山攫于菟。
无端四五辈，怀椒寻酒垆。
枕藉糟丘下，醉魂呼不甦。
尚想横戈勇，胸次与世殊。
开怀风味佳，大丹液膏腴。
此宝君所储，何为贻老夫。
曲生挟之前，烂然陈座隅。
当其左持螯，不知竭此壶。
酩酊无何乡，轩冕不关渠。
东望歌老饕，前溪梅影疏。
野步
引履祥（清代）

芳草纷纭藉麦苗，余红闲杂柳枝条。渔舟半出犀溪右，板击声声过野桥。
别李中丞维卿兄之楚集杜二首 其一
唐伯元（明代）

中丞问俗画熊频，况复荆州赏更新。多少材官守泾渭，早闻黄阁画麒麟。

岸容待腊将舒柳，江县含梅已放春。此别应须各努力，正思戎马泪盈巾。
三月二日奉诏赴西园曲宴席上赋呈致政开府太
苏颂（宋代）

昔美都门祖二疏，太冲篇咏贵良图。
不闻宾主俱公鼎，未见篇章出宾跗。
河岳英灵添赋咏，都人士女竞欢娱。
皆言元老归休盛，恩礼便蕃自古无。
诗二首
宋高宗（宋代）

随宜饮酒聊充腹，取次衣裘亦暖身。
未必得年非瘦薄，无妨长暖是单贫。
老龟岂羡牺牲饱，蟠木宁争桃李春。
随分自安心自断，是非何必问閒人。
挽王知复书监
孙应时（宋代）

五世衣冠盛，吾乡识故家。
渥洼驹有种，和氏璧无瑕。
了县真谈笑，还朝看咄嗟。
天乎那可料，丹旐出京华。
赠黄处士诗
陈伯蕃（明代）

峨峨万仞冈，磊磊千寻石。泠泠百丈泉，幽幽隐士宅。

隐士夫如何，逃名而晦迹。岂乏英雄姿，矢志在松柏。

空谷多秋风，须眉一夜白。有酒不盈樽，有几不盈尺。

念无天下士，中怀常愤迫。孤虹贯长天，如或见衷赤。

予自远方来，邂逅快所获。相将出白云，相对谈今昔。

今昔事既殊，怆然起痛惜。东山未为大，西山宁为窄。
郊居五首 其二
李复（宋代）

禾黍已登场，垄菽叶亦稀。天晴日气煖，稚子负薪归。

妇姑具饷出，饭豆菜叶肥。白发不自闲，但怅筋力微。
避寇即事十二首 其十一
左纬（宋代）

无路扫妖氛，掀髯倚碧云。草茅难报国，畎亩敢忘君。

民业稍云复，贼巢犹未焚。老臣筋力尽，洒泪对三军。
道中早发
司马扎（唐代）

野店鸡一声，萧萧客车动。
西峰带晓月，十里犹相送。
繁弦满长道，羸马四蹄重。
遥羡青楼人，锦衾方远梦。
功名不我与，孤剑何所用。
行役难自休，家山忆秋洞。
启山扫松
陆文圭（元代）

一妻一妾閟泉扃，老柏苍苍蔓草青。我肯墦间求餍足，魂归不必讪中庭。
晋铭
文同（宋代）

长安鬻碑者，遗我古鼎铭。
不知其所来，有眼实未经。
凡百十九字，诡怪摹物形。
纵横下点画，不类子与丁。
试考诸传说，其源已冥冥。
宣王石鼓文，气韵殊飘零。
始皇峄山碑，骨骼何冷竮。
我恐鬼哭时，正为此物灵。
安得不死神，提去询大庭。
为我译其辞，读之骇群听。
春望
刘子翚（宋代）

杳杳尽寒色，乘高望更迷。
晓晴山气上，春涨野桥低。
幽鸟啼无伴，閒花发欲齐。
几多沈寂景，醉笔为提撕。
片玉篇
钱起（唐代）

至宝未为代所奇，韫灵示璞荆山陲。独使虹光天子识，

不将清韵世人知。世人所贵惟燕石，美玉对之成瓦砾。

空山埋照凡几年，古色苍痕宛自然。重溪幂幂暗云树，

一片荧荧光石泉。美人之鉴明且彻，玉指提携叹奇绝。

试劳香袖拂莓苔，不觉清心皎冰雪。连城美价幸逢时，

命代良工岂见遗。试作珪璋礼天地，何如瓀fZ在阶墀。
吉老两和示戏答
黄庭坚（宋代）

欲聘石室碑，小诗委庭下。
颇似山阴写道经，虽与群鹅不当价。
画沙无地觅锥锋，点勘永和书法同。
人言外论殊不尔，勿持明冰照夏虫。
荥泽渡河
邱象随（清代）

驿路伤新鬼，心惊古战场。争名连广武，分地限荥阳。

落照林烟白，吹沙野渡黄。可怜天上水，空为客苍茫。
咏史
戎昱（唐代）

汉家青史上，计拙是和亲。
社稷依明主，安危托妇人。
岂能将玉貌，便拟静胡尘。
地下千年骨，谁为辅佐臣。
乙卯重五诗
陆游（宋代）

重五山村好，榴花忽已繁。
粽包分两髻，艾束著危冠。
旧俗方储药，羸躯亦点丹。
日斜吾事毕，一笑向杯盘。
颂古一百二十一首
释宗杲（宋代）

五月五日午时书，赤口毒舌尽消除。
更饶急急如律令，不须门上画蜘蛛。
送夔门丁帅赴召 其一
崔与之（宋代）

忆昔扪三峡，班荆拥暮寒。宦情双鬓底，世事两眉端。

坏證扶须力，危机发更难。胸中经济学，为国好加餐。
雨中题徐州苏指挥湘江暮雨竹
倪岳（明代）

孤舟夜听萧萧雨，两岸垂杨翠如许。恍讶湘江暮雨中，只欠钩如鹧鸪语。

船囱偶尔披新图，长汀短渚相萦纡。琅玕一望渺无际，淋漓尚觉烟模糊。

高者凌空凤将起，下者垂垂采鸾尾。更忆湘君过九疑，羽葆参差乱云里。

明朝放棹徐州洪，不须局促仍推蓬。赤壁江中地远近，问讯彭城苏长公。
许子儒寺丞挽诗二首
李弥逊（宋代）

阴德仙官裔，殊勋辅相家。
山川钟秀丽，人物见雄夸。
小试丞卿月，卑棲属使华。
盖棺何太早，行路亦兴嗟。
皇太后合春帖子
周南（宋代）

濯龙宫馆漏声徐，閒把黄庭味道腴。
侍女不持珠玉玩，争传文母浣衣图。
月华清
奕绘（清代）

背后传神，花前顾影，画师何处偷瞥。舞袖双弯，想象捧心曲折。

绾金缕、胜鬟盘云，缀玉珥、连环垂月。虚设。待回眸一笑，看伊才切。

只惯娇羞何苦，便千唤真真，不容亲热。瘦样宫衣，怜杀腰肢一捻。

记阆苑、梦里相逢，窥半面、镜中愁绝。饶舌。许飞琼姓名，对人休说。
赠东岳张炼师
刘禹锡（唐代）

东岳真人张炼师，高情雅淡世间稀。堪为列女书青简，

久事元君住翠微。金缕机中抛锦字，玉清台上著霓衣。

云衢不要吹箫伴，只拟乘鸾独自飞。
蝶恋花·薄幸人人留不住
石孝友（宋代）

薄幸人人留不住。杨柳花时，还是成虚度。一枕梦回春又去。海是吹落胭脂雨。金鸭未销香篆吐。断尽柔肠，看取沈烟缕。独上危楼凝望处。西山暝色连南浦。
苦热
钱惟济（宋代）

蘋末风休飞阁深，亭亭日御渐流金。火云接影横银汉，水鸟无声下翠阴。

渴想孤山同饮露，烦思楚殿独披襟。柘浆粔籹都无味，卫玠清羸欲不任。
千秋岁
陈克（宋代）

柏舟高躅。晚岁宜遐福。门户壮，疏汤沐。青袍围白发。端锦缥犀轴。仙桂长，交柯却映蟠桃熟。

缥缈长江曲。入破□箫逐。香雾满，飞华屋。玉钩凉月挂，冰麝芙蓉馥。千万寿，酒中倒卧南山绿。
丘子野表兄郊园五咏 其一 柳
朱熹（宋代）

欲识渊明家，离离疏柳下。中有白云人，良非遁世者。
春游
赵葵（宋代）

载酒寻春二月天，子规啼破绿杨烟。
日斜醉倚秋千柱，石上桃花红欲然。
悼阿驹七首
刘克庄（宋代）

吾老方期汝亢宗，爱怜不与众雏同。
岂知希世千金产，止作空花赚乃翁。
赠潜山张节孝
魏廷珍（清代）

骨肉本天属，不以忧患间。张公至性人，高节光寓县。

献逆乱天常，残伤及枯干。守死获父灵，竟以血同溅。

弱孙初髫龄，詈贼气冲汉。兰玉甘摧折，行路尽悲怨。

有仆枕尸股，泣诉肠欲断。精诚格豚鱼，渠凶为感叹。

三世归楄柎，匡勷成馈奠。人生岂无死，天网明如电。

至今潜山族，华簪享余善。
过村翁家
薛嵎（宋代）

白发茅茨下，耰锄力未衰。
儿孙收滞穗，鸡犬入寒篱。
俗朴人家善，山深井税迟。
能言耆旧事，相问坐移时。
万年厉员外宅残菊
顾非熊（唐代）

才过重阳后，人心已为残。近霜须苦惜，带蝶更宜看。

色减频经雨，香销恐渐寒。今朝陶令宅，不醉却应难。
答颜长道见寄
韦骧（宋代）

花溪前日还辕处，惆怅高贤又阻陪。山雨在云方惨淡，野烟笼水正低徊。

别离轻似风飘絮，迟想多于渴望梅。胸腹殷勤岂无感，果然缄寄好诗来。
西江月（贺人女晬）
刘涧谷（宋代）

淑质生当良月，晬辰喜遇今朝。掌心托个儒人苗。早晚夫人争叫。

阿母神仙苗裔，阿爷宰相丰标。阿兄气宇更飘飘。阿弟看看速肖。
寓兴
张方平（宋代）

代舍悲弹铗，夷门默抱关。风云未时会，意气与身閒。

剑为屠龙砺，弓须待虎弯。君看纬萧子，一旦探珠还。
送客归振武
李益（唐代）

骏马事轻车，军行万里沙。胡山通嗢落，汉节绕浑邪。

桂满天西月，芦吹塞北笳。别离俱报主，路极不为赊。
近冬至祭肉未给因叙其事
王洋（宋代）

去年至日犹从俗，今年至日曾无肉。
食无脔炙情勿伤，祭不毛血贫太酷。
起与妇谋宜早计，我典春衫君前髻。
但得豚肩略揜豆，敢事三牲共日祭。
妇将捩发犹忸尼，请君凭几听致词。
所闻奉祀贵戾洁，诚果不立丰何为。
自为君为今有年，君家俭千相流传。
以其所养昔固尔，称所丰俭今宜然。
况闻隆杀古有制，礼贵视时成恺悌。
顺成八蜡乃得通，圣治功成方飨帝。
方今大礼曾未充，仓廪不与昔日同。
无财无田不可祭，子有笾豆那能丰。
且求远去酌行潦，在野不应嫌薄少。
待得故乡兵马空，共买羔羊荐清醥。
拟迢迢牵牛星
王立道（明代）

隐隐西山阳，翩翩孤凤凰。欲栖无梧桐，欲食无玕琅。

浮云翳朝日，荆杞生高冈。瀛海万里阔，九天何茫茫。

丹书未能吐，千仞安得翔。
【仙吕】醉扶归_秃指甲十指
关汉卿（元代）

秃指甲
十指如枯笋，和袖捧金樽；搊杀银筝字不真，揉痒天生钝。纵有相思泪痕，索把拳头揾。
莺啼序
樊增祥（清代）

春明梦痕渐远，怅流光电逝。写心素、多在瑶笺，忍教花叶轻弃。

探怀袖、芳香未灭，书中历历开元事。怕珍珠，密字经年，化为红泪。

十载京华，夜雨剪韭，度东风廿四。听新曲、传唱旗亭，旧纱犹护萧寺。

数风流、香山洛下，论清望、欧公颍尾。更相逢，学士煎茶，赋情浓至。

红兰易萎，粉絮轻飘，剩扬云老矣。别后忆、剪灯深院，坠策闲坊，澹月成烟，软尘如水。

黄垆咫尺，深深埋玉，人间犹有邹枚在。甚相如、忍为琴痟死。

元亭书掩，无人与注玄文，老怀几许凄戾。

兰成此日，郁郁关中，叹一官如寄。莫更诩、灵和风貌，横海功名，览镜萧然，鬓丝如此。

鱼书望断，琅玕重把，平生师友无多在，愿黄金、牢铸江东蠡。

还期子晋归来，白鹤云中，玉笙月里。
陈节斋挽诗 其一
林希逸（宋代）

诸贤名并端平见，一老音存正始遗。改纪重来时领袖，持荷独立右尊彝。

心忘世易身难乞，家著书多人少知。省闼才辞留史馆，可怜便入八哀诗。
南山行为梅林司马赋四首 其一
茅坤（明代）

行行入南山，蘼芜日以深。不见津亭吏，但闻鼪鼯音。

夕阳犹在树，谷风起中林。下有种豆歌，欷歔伤我心。
和颜长官百咏·负薪
朱继芳（宋代）

腰镰上到白云边，惆怅长松不尽年。
近市山山皆有主，远山高峭步难前。
捣练子
李石（宋代）

心自小，玉钗头。月娥飞下白苹洲。水中仙，月下游。

江汉佩，洞庭舟。香名薄幸寄青楼。问何如，打泊浮。
雪既未已霰且间作再用林字韵呈在伯沅陵并属
赵蕃（宋代）

云物昏然尚压阴，霰声琤若更过林。
凭陵竹叶淡仍薄，埋没梅花幽更深。
屡枉高辞成楚调，独怜晚岁欲南音。
勿多扰扰求周孔，欠一躬耕梁甫吟。
赠顾况诗
苏州刺史（唐代）

辟彊东晋日，竹树有名园。年代更多主，池塘复裔孙。
齐天乐
萧东父（宋代）

扇鸾收影惊秋晚，梧桐又供疏雨。翠箔凉多，绣囊香减，陡觉簟冰如许。温存谁与。更禁得荒苔，露蛩相诉。恨结愁萦，风刀难翦几千缕。

闲思前事易远，怅旧欢无据，月堕湘浦。软玉分B23B，腻云侵枕，犹忆喷兰低语。如今最苦。甚怕见灯昏，梦游间阻。怨杀娇痴，绿窗还嚏否。
寄吕善叔主簿
饶节（宋代）

倚松卧病山林下，每荷明公特见怜。但得此身常受供，不妨明月在秋天。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其四
周密（宋代）

白云锁苍弁，爽气日夕佳。平生几两屐，放浪山水涯。

行乐当及时，矧复鬓已华。浮名岂足玩，不异空中花。

君其味吾言，戆语非浮誇。
浣溪沙
石孝友（宋代）

柳岸梅溪春又生。风枝斜里雪枝横。空牵归兴惹离情。

灰尽寸心犹自热，泪承双睫不能晴。梦云楼隔豫章城。
次韵广文贺太守祈雨感应
许及之（宋代）

天上为霖正玉衡，农家占雨验书檠。黄堂恳恻烦精祷，绿野欢呼得遍耕。

束晰未游犹要雨，苏端好过莫教晴。广文饭足浑閒事，吉语时闻更动情。
食后
王绩（唐代）

田家无所有，晚食遂为常。菜剪三秋绿，飧炊百日黄。

胡麻山麨样，楚豆野麋方。始暴松皮脯，新添杜若浆。

葛花消酒毒，萸蒂发羹香。鼓腹聊乘兴，宁知逢世昌。
题历山舜祠（山有庙，呼为帝二子多变妖异，
杜荀鹤（唐代）

昔舜曾耕地，遗风日寂寥。世人那肯祭，大圣不兴妖。
殿宇秋霖坏，杉松野火烧。时讹竞淫祀，丝竹醉山魈。
浣溪沙
管鉴（宋代）

十里狂风特地晴。天工著意送行人。负他桃李十分春。

杜宇已催归思乱，啼莺休惹客愁新。晚风溪路净无尘。
题万年妙莲阁
钱协（宋代）

应真飞锡霭灵踪，智者遗杉尚灌丛。宝构迥临清鉴上，妙莲高擢污泥中。

甚深秘藏资谈席，最上真乘振祖风。嗟我拘挛犹未历，坐驰神爽愧兴公。
丹溪翁传
戴良（元代）

丹溪翁者，婺之义乌人也，姓朱氏，讳震亨，字彦修，学者尊之曰丹溪翁。翁自幼好学，日记千言。稍长，从乡先生治经，为举子业。后闻许文懿公得朱子四传之学，讲道八华山，复往拜焉。益闻道德性命之说，宏深粹密，遂为专门。一日，文懿谓曰：“吾卧病久，非精于医者，不能以起之。子聪明异常人，其肯游艺于医乎？”翁以母病脾，于医亦粗习，及闻文懿之言，即慨然曰：“士苟精一艺，以推及物之仁，虽不仕于时，犹仕也。”乃悉焚弃向所习举子业，一于医致力焉。

时方盛行陈师文、裴宗元所定《大观二百九十七方》，翁穷昼夜是习。既而悟曰：“操古方以治今病，其势不能以尽合。苟将起度量，立规矩，称权衡，必也《素》、《难》诸经乎！然吾乡诸医鲜克知之者。”遂治装出游，求他师而叩之。乃渡浙河，走吴中，出宛陵，抵南徐，达建业，皆无所遇。及还武林，忽有以其郡罗氏告者。罗名知悌，字子敬，世称太无先生，宋理宗朝寺人，学精于医，得金刘完素之再传，而旁通张从正、李杲二家之说。然性褊甚，恃能厌事，难得意。翁往谒焉，凡数往返，不与接。已而求见愈笃，罗乃进之，曰：“子非朱彦修乎？”时翁已有医名，罗故知之。翁既得见，遂北面再拜以谒，受其所教。罗遇翁亦甚欢，即授以刘、李、张诸书，为之敷扬三家之旨，而一断于经，且曰：“尽去而旧学，非是也。”翁闻其言，涣焉无少凝滞于胸臆。居无何，尽得其学以归。

乡之诸医泥陈、裴之学者，闻翁言，即大惊而笑且排，独文懿喜曰：“吾疾其遂瘳矣乎！”文懿得末疾，医不能疗者十余年，翁以其法治之，良验，于是诸医之笑且排者，始皆心服口誉。数年之间，声闻顿著。翁不自满足，益以三家之说推广之。谓刘、张之学，其论脏腑气化有六，而于湿热相火三气致病为最多，遂以推陈致新泻火之法疗之，此固高出前代矣。然有阴虚火动，或阴阳两虚湿热自盛者，又当消息而用之。谓李之论饮食劳倦，内伤脾胃，则胃脘之阳不能以升举，并及心肺之气，陷入中焦，而用补中益气之剂治之，此亦前人之所无也。然天不足于西北，地不满于东南。天，阳也；地，阴也。西北之人，阳气易于降；东南之人，阴火易于升。苟不知此，而徒守其法，则气之降者固可愈，而于其升者亦从而用之，吾恐反增其病矣。乃以三家之论，去其短而用其长，又复参之以太极之理，《易》、《礼记》、《通书》、《正蒙》诸书之义，贯穿《内经》之言，以寻其指归。而谓《内经》之言火，盖与太极动而生阳、五性感动之说有合；其言阴道虚，则又与《礼记》之养阴意同。因作《相火》及《阳有余阴不足》二论，以发挥之。

于是，翁之医益闻。四方以病来迎者，遂辐凑于道，翁咸往赴之。其所治病凡几，病之状何如，施何良方，饮何药而愈，自前至今，验者何人，何县里，主名，得诸见闻，班班可纪。

浦江郑义士病滞下，一夕忽昏仆，目上视，溲注而汗泄。翁诊之，脉大无伦，即告曰：“此阴虚而阳暴绝也，盖得之病后酒且内，然吾能愈之。”即命治人参膏，而且促灸其气海。顷之手动，又顷而脣动。及参膏成，三饮之苏矣。其后服参膏尽数斤，病已。

天台周进士病恶寒，虽暑亦必以绵蒙其首，服附子数百，增剧。翁诊之，脉滑而数，即告曰：“此热甚而反寒也。”乃以辛凉之剂，吐痰一升许，而蒙首之绵减半；仍用防风通圣饮之，愈。周固喜甚，翁曰：“病愈后须淡食以养胃，内观以养神，则水可生，火可降；否则，附毒必发，殆不可救。”彼不能然，后告疽发背死。

一男子病小便不通，医治以利药，益甚。翁诊之，右寸颇弦滑，曰：“此积痰病也，积痰在肺。肺为上焦，而膀胱为下焦，上焦闭则下焦塞，辟如滴水之器，必上窍通而后下窍之水出焉。”乃以法大吐之，吐已，病如失。

一妇人产后有物不上如衣裾，医不能喻。翁曰：“此子宫也，气血虚，故随子而下。”即与黄芪当归之剂，而加升麻举之，仍用皮工之法，以五倍子作汤洗濯，皱其皮。少选，子宫上，翁慰之曰：“三年后可再生儿，无忧也。”如之。

一贫妇寡居病癞，翁见之恻然，乃曰：“是疾世号难治者，不守禁忌耳。是妇贫而无厚味，寡而无欲，庶几可疗也。”即自具药疗之，病愈。后复投四物汤数百，遂不发动。

翁之为医，皆此类也。盖其遇病施治，不胶于古方，而所疗则中；然于诸家方论，则靡所不通。他人靳靳守古，翁则操纵取舍，而卒与古合。一时学者咸声随影附，翁敎之亹亹忘疲。

翁春秋既高，乃徇张翼等所请，而著《格致余论》、《局方发挥》、《伤寒辨疑》、《本草衍义补遗》、《外科精要新论》诸书，学者多诵习而取则焉。

翁简悫贞良，刚严介特，执心以正，立身以诚，而孝友之行，实本乎天质。奉时祀也，订其礼文而敬泣之。事母夫人也，时其节宣以忠养之。宁歉于己，而必致丰于兄弟；宁薄于己子，而必施厚于兄弟之子。非其友不友，非其道不道。好论古今得失，慨然有天下之忧。世之名公卿多折节下之，翁为直陈治道，无所顾忌。然但语及荣利事，则拂衣而起。与人交，一以三纲五纪为去就。尝曰：天下有道，则行有枝叶；天下无道，则辞有枝叶。夫行，本也；辞，从而生者也。苟见枝叶之辞，去本而末是务，辄怒溢颜面，若将浼焉。翁之卓卓如是，则医特一事而已。然翁讲学行事之大方，已具吾友宋太史濂所为翁墓志，兹故不录，而窃录其医之可传者为翁传，庶使后之君子得以互考焉。

论曰：昔汉严君平，博学无不通，卖卜成都。人有邪恶非正之问，则依蓍龟为陈其利害。与人子言，依于孝；与人弟言，依于顺；与人臣言，依于忠。史称其风声气节，足以激贪而厉俗。翁在婺得道学之源委，而混迹于医。或以医来见者，未尝不以葆精毓神开其心。至于一语一默，一出一处，凡有关于伦理者，尤谆谆训诲，使人奋迅感慨激厉之不暇。左丘明有云：“仁人之言，其利溥哉！”信矣。若翁者，殆古所谓直谅多闻之益友，又可以医师少之哉？
潇湘夜雨（二妙堂作）
周紫芝（宋代）

楚尾江横，斗南山秀，辋川谁画新图。几时天际，平地出方壶。应念江南倦客，家何在、飘泊江湖。天教共，银涛翠壁，相伴老人娱。

长淮，看不尽，风帆落处，天在平芜。算人间此地，岂是穷途。好与婆娑尽日，应须待、月到金枢。山中饮，从教笑我，白首醉模糊。
送丁怀忠朝佐赴象州教授二首 其一
赵蕃（宋代）

西山南浦昔相逢，桂林象郡今相送。长才妙略世所知，诸公贵相胡不用。

文风广被固可喜，志士远适岂其理。上书报罢君勿悲，广西政复多事宜。
再次韵和纯甫红叶之什
强至（宋代）

徒密嗤翠幄，有文殊紫屏。
因霜变颜色，点树作丹青。
废苑扫还聚，疏林生易形。
秋风无别艳，祝尔莫飘零。
穰侯出关
米芾（宋代）

穰侯去国缓驱车，蔡泽还来取范雎。恶客只应真可厌，怪他汉相馆邱虚。
照镜
李益（唐代）

衰鬓朝临镜，将看却自疑。惭君明似月，照我白如丝。
送大理金少卿赴阙以老成耆德重于典刑为韵兼寄呈刑曹徐侍郎 其四
仲并（宋代）

高山列松柏，岁寒宁动色。颜巷一箪瓢，掩关养吾直。

纷纷声利场，时胜时奔北。袖手了不关，昂然见全德。
别徐运使
赵蕃（宋代）

风声富贵每多偏，造物于公独俾全。
笑我效颦忘露丑，不知学步返难前。
侏儒自合奉囊粟，卫尉何曾直一钱。
我地有饥能任耻，熟闻高义薄云天。
解舟惠州东桥
杨万里（宋代）

南宦宁差北，西归敢再东。
猿声云树月，客枕露船风。
绿发春全白，苍颜酒不红。
莫憎愁与病，留取伴衰翁。
西湖三首
周锷（宋代）

使君修禊与民游，十里笙歌水面浮。
动地雄风云外起，截天雌霓雨中收。
登台已有难并乐，击壤宁无寡和忧。
却忆内家新赐火，海棠无数出墙头。
急就章
王禹偁（宋代）

赐来三载锦囊盛，今日重看倍觉荣。
元白当时皆谪宦，不闻将得御书行。
龙池寺四首 其二 后龙顶
庞嵩（明代）

蝘蜒苍龙蟠，此是龙之首。迅雷昼日翻，列缺云中吼。
襄州道间骤寒
李曾伯（宋代）

涉尽江湖道，嗟嗟寸步难。
风敲芦叶响，雨作菊花寒。
市酒无嫌薄，征衣正怯单。
家山在何许，回首路漫漫。
晚春
方回（元代）

典尽寒衣未觉贫，独留破砚伴顽身。
不堪苦雨思晴日，肯为残花怨晚春。
驱逐忧愁如有道，脱逃老死可无人。
悬知兴坏皆常理，且喜朱樱又食新。
偈颂一一二首 其七十四
释清远（宋代）

虚名虚相，谷音鉴像。弃而不修，岂明幻妄。少不努力，老矣惆怅。

静以思之，随机称量。
题山堂
李之仪（宋代）

二年江南客，对面不见山。负我爱山心，兀兀尘埃间。

一闻说山心便喜，欲插修翰遽飞起。君家乃是山中居，永日青山同徙倚。

流泉涓涓薜萝暗，明月时时窥枕簟。三伏清霜带雪来，不断烟云拥栏槛。

只恐居山兴易阑，万壑波涛翻等閒。知有心期难得否，凭君借与画图看。
郊行即事
王兆升（清代）

危桥恣蚁渡，蓬室类蜗房。草诧胭脂紫，花闻月下香。

番榴生碍路，野鴂语谁乡。触目殊风景，车轮几断肠。
樱桃花
杨万里（宋代）

樱桃花发满晴柯，不赌娇饶只赌多。
落尽江梅余半朵，依前风韵合还他。
代上庠同舍上廷评
许应龙（宋代）

忆昔弱冠游芹宫，颍川先生振文风。
跹跹媚学比如栉，抠衣执经函丈中。
何人才识最奇伟，惟公表里珪璋粹。
学精姬公经国书，赋飘司马凌云气。
词场价涌荐争魁，赐也何如敢望回。
一别星霜逾十阅，侧耳誉声轰如雷。
翩翩荐鹗翔西淛，一飞直上黄金阙。
排云披腹呈琅玕，蟾窟仙枝径攀折。
枳棘难淹鸾凤栖，金科得隽易如携。
趋归立拜廷评命，青琐黄扉指日跻。
屈指曩年同砚席，五人已作龙门客。
乡书黉舍多有之，碌碌未能著奇节。
著鞭无若祖生先，策足要津仪班联。
自笑尘踪犹隐雾，拭目亨衢问天渊。
绨袍恋恋故人意，堕履遗簪未捐弃。
不求而荐佩私恩，高谊如公今有几。
虽然前事已参差，荷借邹生律再吹。
苦无好语为公谢，拌擞枯肠成此诗。
琼树
叶方霭（清代）

琼树何曾见一枝，纷靡众草竞英蕤。拟从骚客求兰佩，欲向灵妃问桂旗。

天上只疑星是石，人间枉泣墨非丝。偶经抵鹊山前过，终古无端替玉悲。
送罗美至宰云梦五首 其二
欧大任（明代）

孤城更在楚江西，涢口千山夕照低。君去行春应露冕，不堪烟雨听猿啼。
呈潘文叔二首
赵蕃（宋代）

寓舍莓苔合，春郊花草香。
忽逢宁比料，欲语未能长。
大阮为勿药，阿连欣对床。
嗟予重多感，有弟各殊方。
洞庭题咏十一首·仙坛观
王阮（宋代）

羽盖霓旌入疑霄，偃松长向古坛朝。
我来欲订金丹诀，试著枯槎上斗杓。
赠马植
峡中白衣（唐代）

截竹为筒作笛吹，凤凰池上凤凰飞。

劳君更向黔南去，即是陶钧万类时。
题韦同年聚远阁
王炎（宋代）

尘蒙万家市，中有壶公天。
翚飞倚空翠，吞纳无中边。
江远益渊倚，山远益清妍。
云霞之敛散，竹树之芊绵。
羽鳞之翔泳，舟车之往还。
物色四面来，输入檐楹间。
境远心亦远，意将隘入寰。
我尝观洞庭，水与天相连。
流光浮玉镜，万象皆包涵。
又尝登天柱，众丘如髻鬟。
孤鸿灭没处，寓目行中原。
蓬转堕江城，此身缚微官。
今代韦表微，懒着进取鞭。
尚记千佛名，亦许时扣关。
自疑脱凡骨，揖此楼居仙。
江山开画笥，使我思悠然。
是中有真趣，可得不可传。
客至勿挥麈，但与浮觥船。
秋闺
邵士彦（唐代）

斜日空庭暮，幽闺积恨盈。细风吹帐冷，微月度窗明。

怨坐啼相续，愁眠梦不成。调琴欲有弄，畏作断肠声。
游碧落洞
时孝孙（宋代）

昔经龙洞看飞泉，疋练穿岩落半天。
今日挈家来碧落，萧然秋色满晴川。
宫词一百首
岳珂（宋代）

驾前校猎起封狐，御箭亲弯金仆姑。
万骑嵩呼开电笑，吾皇神武古今无。
秋浦寄田同年鲠
刘挚（宋代）

三月鹏云接翼飞，岁穷飘泊动相思。独临溪槛看山处，正是江天欲雪时。

连辔都门君不至，合簪秋浦我来迟。明年尚好方舟去，醉倒春风有旧期。
春日怀卓民表陈国器步出北郊
洪迈（宋代）

灼灼桃吐华，濯濯柳垂缕。
芳菲挽人出，春力乃如许。
嗟余闭门客，佳节过不数。
不因可人呼，那得幽步举。
客如山阴胜，诗作斜川语。
谁言一尊酒，妙处合千古。
归来读残书，耿耿霜月苦。
空余流落心，三叹非吾士。
游西湖天竺书所见成五绝句 其一
刘才邵（宋代）

秋风萧瑟海天凉，不见红衣十里香。惭愧湖边拒霜在，数枝擎露学啼妆。
春草池绿波亭以银汉无声转玉盘分韵得声字
顾瑛（元代）

据床坐看月华生，水气浮空夜气清。蜃阙珠宫寒作市，银盘玉露静无声。

芳筵累吸杯中物，彩凤双吹树底笙。不见山阴狂道士，相思只在越王城。
宿驿亭和前韵末句必可道
程公许（宋代）

千里因人作远游，一番风景酿清秋。
眼明惊羽新碕岸，心折狼烟旧戍楼。
山驿解鞍才晚霁，夜床惊雨流溪流。
壁间唐律面扬搉，却恨宗风隔果州。
夜读门山静居二先生遗集
唐之淳（明代）

月色让残雪，角声凄断鸿。从军泗水上，飞梦大江东。

风冰缀檐铎，邻火送春舂。临文怀二老，清泪湿焦桐。
丁未春五首
刘克庄（宋代）

道是生姜树上生，不应一世也随声。
暮年受用尧夫语，莫与张程几个争。
和惠思韵二首其二——蝉
王安石（宋代）

白下长干何可见，风尘愁杀庾兰成。
去年今日青松路，亦自闻蝉第一声。
次韵袁起岩常熟道中三绝句 其一
范成大（宋代）

小雨萧寒破晚晴，疏疏密密滴檐声。乌鸦盘舞黄云乱，早与商量雪意生。
淳安
范成大（宋代）

篙师叫怒破涛泷，水石如钟自击撞。
欲识人间奇险处，但从歙浦过桐江。
冯唐庙
刘克庄（宋代）

当馈而今渴将材，岂无枭俊尚沉埋。
不曾荐得云中守，也道身从省户来。
燕京歌
刘效祖（明代）

元会初分庭燎光，君王亲御紫霞觞。
不知五夜春多少，白日犹闻蜡炬香。
满庭芳（答景卢遣怀）
洪适（宋代）

蝴蝶梦魂，芭蕉身世，几人得到庞眉。十分如意，天赋古今稀。昼庞猥叨三接，摩鹏翼、曾化鲲池。槐阴下，深惭房魏，那敢作封彝。

雁行，争接翅，北门炬烛，西掖纶丝。幸归来半世，园路先治。渔唱樵歌不到，莺燕语、何畏人知。编花史，修篁千亩，封植具穹碑。
辛丑岁暮三首 其三
戴复古（宋代）

意气久凋落，形模老可憎。能扶双病脚，赖有一枯藤。

世味淡如水，吾心达似僧。明朝今日事，一任运腾腾。
戏题王处士书斋
杜荀鹤（唐代）

先生高兴似樵渔，水鸟山猿一处居。石径可行苔色厚，

钓竿时斫竹丛疏。欺春只爱和醅酒，讳老犹看夹注书。

莫道无金空有寿，有金无寿欲何如。
晓程
陈昌时（宋代）

男儿腰下带芙蓉，羞睹秦官老径松。
羊胛日生寒戍鼓，马蹄风起夜楼钟。
菊花憔悴三分雨，枫叶青红一半冬。
只为新诗吟太早，满衣风露湿重重。
奉答詹叔过澶之旧州有作
韩维（宋代）

荒城岿遗堵，曙色起桑柘。
肃肃胡雁群，风急不得下。
子行感兴废，吊望一停驾。
缄诗寄故人，明灯读寒夜。
春日书事
陈襄（宋代）

三城楼阁半沈烟，雨霁春华斗逞妍。
万叠翠茵芳草地，一番轻雪落梅天。
南园晓色迷蝴蝶，西蜀风光怨杜鹃。
谁向武陵归未得，桃花流水路绵绵。
东轩
万邦荣（清代）

乱编堆竹榻，独树守柴关。屋破红留日，垣低碧见山。

秋深园菊老，雨后野云间。无复人来往，苔痕满地斑。
狱中寄子由二首·其二
苏轼（宋代）

柏台霜气夜凄凄，风动琅珰月向低。
梦绕云山心似鹿，魂飞汤火命如鸡。
眼中犀角真吾子，身后牛衣愧老妻。
百岁神游定何处，桐乡知葬浙江西。
狂言示诸侄
白居易（唐代）

世欺不识字，我忝攻文笔。世欺不得官，我忝居班秩。

人老多病苦，我今幸无疾。人老多忧累，我今婚嫁毕。

心安不移转，身泰无牵率。所以十年来，形神闲且逸。

况当垂老岁，所要无多物。一裘暖过冬，一饭饱终日。

勿言舍宅小，不过寝一室。何用鞍马多，不能骑两匹。

如我优幸身，人中十有七。如我知足心，人中百无一。

傍观愚亦见，当己贤多失。不敢论他人，狂言示诸侄。
题海图屏风
白居易（唐代）

海水无风时，波涛安悠悠。鳞介无小大，遂性各沈浮。

突兀海底鳌，首冠三神丘。钓网不能制，其来非一秋。

或者不量力，谓兹鳌可求。赑屃牵不动，纶绝沈其钩。

一鳌既顿颔，诸鳌齐掉头。白涛与黑浪，呼吸绕咽喉。

喷风激飞廉，鼓波怒阳侯。鲸鲵得其便，张口欲吞舟。

万里无活鳞，百川多倒流。遂使江汉水，朝宗意亦休。

苍然屏风上，此画良有由。
寄题馀姚徐宰新作严公堂
李光（宋代）

子陵古真隐，逸气横九州。平生江海志，自比巢与由。

鸿飞本江江，肯为稻粱谋。虚屈万乘顾，枉烦物色求。

贻书诮君房，预作腰领忧。舜江公邑里，公去踰千秋。

青山无古今，大江日东流。人物浪淘尽，英名至今留。

当年渔钓地，陈迹馀荒丘。徐侯有佳政，百里安田畴。

作堂名严公，怀贤慕前修。时来对江山，一尊更献酬。

我岂隐沦欤，三黜今白头。年来剩得闲，忘机狎群鸥。

结茅牟湖傍，一竿幸可投。蒻笠青蓑衣，生涯寄扁舟。

严子定不死，吾将从之游。
醉蓬莱（会稽蓬莱阁怀古）
奚岊（宋代）

又扁舟东下，水树青圆，雨榴红薄。燕子愁多，在重重帘幕。杖屟山阴，而今休更问，月尖眉约。双杏盟寒，七香珠堕，歌尘飘泊。

莫倚危阑，怨深黄竹，一鹤归来，乱峰飞落。笑色凌波，任雾抽烟邈。飘渺生香池冷，湘水外，片云如削。昨夜离人，游仙梦远，天风吹觉。
题观梅图
钱选（宋代）

不见西湖处士星，醚然风月为谁明。
当时寂寞孤山下，两句诗成万古名。
送同年寇体乾如广平
钟允谦（明代）

圣皇御宸极，仁礼柔黔愚。厉精作群吏，责效期黄虞。

巽命屡申播，循良庸简殊。君才卓英俊，揽辔登清途。

何以答主怀，义训昭庭趋。如彼千金方，世传岐与俞。

如彼白乐厩，知无偾辕驹。金丹试一粒，疲瘵立息苏。

轻车就长道，千里看须臾。矧兹广平治，近在京辅区。

笃近绥四方，经辕容粗疏。丰歉时不常，待哺翘喁喁。

帝德何以宣，生厚化乃孚。岂弟歌周雅，民塈理不诬。

如伤铭座侧，伯子真良模。与君敦世好，别语忘烦芜。

君亦何所言，临风慰踟蹰。
东山源和尚赞
释大观（宋代）

门里虫，蛊里毒。
才过凌霄峰，浑家成不睦。
指白为黑兮质证有头之冤，改调移声兮唱出无谱之曲。
自奉川之富沙以至乎剑池，深处兮有谁共躅。
何须象骨岩高，须知己展不缩。
韶成九包至，樵唱一夔足。
家私莫隐，全封半幅。
赞之骂之，口哑舌秃。
诗一首
陈师道（宋代）

南朝官纸儿女肤，玉版云英比不如。
乞与此公原不称，他年留与大苏书。
再用前韵
王十朋（宋代）

梦草池塘千顷莲，红云楼阁游人船。薰薰风日作夏供，病不须药花能痊。

朅来夔门念乡国，净友喜结西台缘。明年华开各南北，今日有酒宜留连。
寺居
刘黻（宋代）

寺居贫亦乐，多被忆家分。
井脉寒生雾，钟声远入云。
青松知出处，白发耐耕耘。
此地民风古，如何弄梃闻。
送人之荆门
浦源（明代）

长江风飏布帆轻，西入荆门感客情。
三国已亡遗旧垒，几家犹在住荒城。
云边路绕巴山色，树里河流汉水声。
此去郢中应有赋，千秋白雪待君赓。
多谢
曹勋（宋代）

多谢东皇着意晴，海棠匀趁笑相迎。
园林富贵何千万，花柳功勋已十成。
晓雨有情於芍药，春风无处不流莺。
扁舟水长一篙许，茶灶笔床聊意行。
寄题章安禅师塔
释智圆（宋代）

祖师坟塔在天台，雨坏风摧事可哀。
香火无人空有迹，夜深明月照苍苔。
念奴娇·胭脂井
郑燮（清代）

辘辘转转，把繁华旧梦，转归何处？只有青山围故国，黄叶西风处圃。拾橡瑶阶，打鱼宫沼，薄暮人归去。铜瓶百丈，哀音历历如诉。
过江咫尺迷楼，宇文化及，便是韩擒虎。井底胭脂联臂出，问尔萧娘何处？清夜游词，后庭花曲，唱彻江关女。词场本色，帝王家数然否？
过衡州
王圣（清代）

淡烟十里锁江楼，湘水南来抱郭流。回雁峰头声断处，青彬翠竹是衡州。
题尘清亭 其二
韩雍（明代）

一尘不到草亭深，雅称秋台铁石心。星聚衣冠占太史，风流觞咏继山阴。

柑分低树和烟摘，酒出行厨带月斟。宾主淹留归路晚，满天风露夜沈沈。
沁园春 遣闷
潘榕（清代）

大梦谁醒，富贵功名，浮云渺茫。任安排命运，休生艳羡，逍遥岁任，莫问行藏。

他自蝇营，我甘蠖屈，厌倦风尘卅载忙。年衰矣，渐容销秦镜，鬓点吴霜。

怕将旧事思量。算跳出、衣冠傀儡场。奈未归客子，天涯沦落，愈浇风俗，世态炎凉。

伯乐难逢，昭王不再，伏枥焉知老马良。拼今后，把剑磨铁胆，酒洗诗肠。
次韵杨廷秀郎中游西湖十绝
喻良能（宋代）

湖边幽胜满青莲，到处时时泊画船。
竟日涟漪吟不足，欲归重看水中天。
次韵春
卫宗武（宋代）

熙阳薰盖壤，丽景日以新。
娅姹花媚昼，嚘嘤鸟鸣晨。
纷华易消歇，非久沦沙尘。
举世竞芳菲，湎若嗜饮醇。
岂知有至味，澹然哜道真。
试问金谷天，何如箪瓢人。
钱础日先生同吴门程彦明小饮斋中各以诗赠用韵奉答
秦松龄（清代）

轻风梅柳暗相催，客到荒除破石笞。此日一尊逢暮雨，频年双泪对花开。

空堂木榻披书坐，春水兰舟问字来。镫火严城知不禁，须教明月照深杯。
仲钦寄民为重斋诗和答 其五
张孝祥（宋代）

蛮烟瘴雨侵行李，每向南云有所思。定自为民忘涉险，请君细读寄来诗。
富季申赋梅次韵四首
林季仲（宋代）

雪意商量欲放梅，破寒先遣一条开。
去年花下人何在，策我蹇驴归去来。
答汤升伯因悼紫芝
刘克庄（宋代）

紫芝曾说子能诗，开卷如亲玉树枝。
古佛写成翻水偈，天仙遗下步虚词。
的然沈谢何难识，逝矣应刘不可追。
寂寞西湖三尺墓，谁携斗酒一浇之。
朝中措（题陆桂山诗集）
吴文英（宋代）

殷云凋叶晚晴初。篱落认奚奴。才近西窗灯火，旋收残夜琴书。

才深露重，天空海阔，玉界香浮。木落秦山清瘦，西风几许工夫。
寄妻兄宁文渊时广西方用兵而文渊谪官在广东
彭汝砺（宋代）

有客迟留瘴海边，白头想见欲潸然。淹留每笑犹千里，芘藾遥潸有二天。

行听伏波平岭峤，已闻下濑济楼船。几时幽谷灵芝路，水石相看稳昼眠。
题十美图 其一
李学慎（清代）

雕弓金羽学男儿，十载从戎百战归。错认昭阳陪幸者，辇前一笑堕双飞。
秋草
雪溪映（明代）

护虫吟月苦，衬马滑蹄行。
萤火烧难死，霜花落也生。
谁伤当路践，自怨不春萌。
独有秋江上，离离关客情。
望长老峰
释今帾（明代）

山中长老何年住，宝髻云衣自俨然。孤岫远分灵鹫脉，诸峰群绕石头禅。

衔花鸟宿青螺上，拨草人来黄叶边。终古攀跻谁得似，一时翘首欲无言。
鹦鹉
曹一士（清代）

飘零绿羽向秋阴，风雨时能惠好音。老去诗篇多错落，闲来佛好费沉吟。

十年庑下高人迹，万里秦山故国心。惆怅云霄空有志，病躯拟共息长林。
如梦令·听尽西窗风雨
仇远（元代）

听尽西窗风雨。又听东邻砧杵。犹自立危阑，阑外青山无语。何处。何处。一树乱鸦啼暮。
效古
杨慎（明代）

朝游巍峨宫，暮坠峥巆壑。面笑皆成叹，春华秋已落。

耳馀互侵陵，田窦相倾夺。富贵生不仁，荣华有销铄。

何如商山翁，茹芝咏莫莫。冥鸿度逵陵，樊笼岂栖托。
寄知福州范师道龙图
赵抃（宋代）

十年游雾入兰薰，本末聊同出处均。五岭昔将巴蜀远，七闽今与赣川邻。

雪中始见松难改，火后须知玉是真。事业他时公自任，致君尧舜泽吾民。
气候六首 其三
肖雄（清代）

高昌炎热绝无俦，赢得元时号火州。毕竟庚藏阳气伏，凄凄风雨又边秋。
维亭夜泊
文徵明（明代）

孤篷灯火宿维亭，宿酒微消梦不成。人语烟中江月堕，舟横渡口夜潮生。

閒情岁月都无迹，旧历村墟尚有情。四野孤霜菰叶冷，时闻沙上水禽声。
苦雨闻包谏议欲见访戏赠
卢纶（唐代）

草气厨烟咽不开，绕床连壁尽生苔。

常时多病因多雨，那敢烦君车马来。
张冠卿以前诗怀哉各努力人物古来少句为十诗
陈傅良（宋代）

朝鸡警冠剑，巷犬吠村坞。
胡然子列子，越在郑东甫。
永怀王黍离，莫与戍申许。
鸡犬各有役，人亦宜自努。
闻笛
晁公溯（宋代）

落日卧郿坞，忽闻吹笛声。
天清孤鹤唳，江净蛰龙鸣。
谷响风时下，山高月未生。
谁能永今夕，呼酒与同倾。
古兴
王令（宋代）

飐飐树头叶，翻翻水中浮。暮潮通长河，载入江海流。

颠倒湿就溺，纷沦来不休。行人坐成叹，风恶久藏舟。
赴龙溪樊郝诸公探梅之约三首 其二
释函是（明代）

昔岁匡梅愁独赏，今年风物好盘桓。地僻更逢豺虎远，僧閒兼有谢陶欢。

香浮玉盌人烟暖，色罥冰壶日影寒。回首顿忘天地外，石梁金井欲漫漫。
书户
小郗道人（宋代）

日转庭槐影渐移，重门复屋传呼迟。
不如拂袖穿云去，说与落花流水知。
庚戌元日
高士谈（金朝）

旧日屠苏饮最先，而今追想尚依然。
故人对酒且千里，春色惊心又一年。
习俗天涯同爆竹，风光塞外只寒烟。
残年无复功名望，志在苏君二顷田。
次韵仁近见和怀归五首
方回（元代）

万险千艰历历更，是非他日伏谁明。
著书何用心徒苦，欹枕无眠耳自鸣。
劫火不虞逃厄运，浮沤亦复任残生。
说与稗官应末減，堂厨初未识鱼羹。
田家叹
赵蕃（宋代）

春欲耕时天不雨，小雪不能濡旱土。
辛勤仅得遍鉏耰，浸种可怜沟脉缕。
忽然一雨催插秧，东阡西陌青相望。
谓兹劳逸足报补，岂知亢旱愁秋阳。
高田已分卤莽取，下田庶几十八九。
奈何雨势反作淫，令我痛心仍疾首。
我曹饥馁无足悲，不死会值丰登时。
所嗟官吏不相察，借租日日来符移。
题蔷薇花
朱庆馀（唐代）

四面垂条密，浮阴入夏清。绿攒伤手刺，红堕断肠英。

粉著蜂须腻，光凝蝶翅明。雨中看亦好，况复值初晴。
八月十五夜与诸公锦楼望月得中字
武元衡（唐代）

玉轮初满空，迥出锦城东。相向秦楼镜，分飞碣石鸿。

桂香随窈窕，珠缀隔玲珑。不及前秋月，圆辉凤沼中。
紫姑仙为诗索和因用其韵赠范法官
翁溪园（宋代）

五云楼阁阆风高，玉女轻轻月下敲。
軿御为人催凤驾，功名报我在螭坳。
寒灰草出千言妙，爇烬诚由一念交。
何事赋诗徵速和，一吟聊解子云嘲。
范君仙吏术何高，欲祷灵扃只一敲。
借箸立谈神斡运，画灰成字势盘坳。
三钱舞卜堪为侣，五斗师来可缔交。
神力也须人力附，寄言诗将莫轻嘲。
南乡子（二之一）
贺铸（宋代）

秋半雨凉天。望后清蟾未破圆。二十四桥游冶处，留连。携手娇饶步步莲。

眉宇有余妍。初破瓜时正妙年。玉局弹棋无限意，缠绵。肠断吴蚕两处眠。
龙州
邵稽仲（宋代）

峭壁阴森古木稠，乱山深处指龙州。
猿啼鸦噪溪云暮，不是愁人亦自愁。
闻子瞻岭外归赠邠老
张耒（宋代）

今晨风日何佳哉，南极老人度岭来。
此翁身如白玉树，已过千百大火聚。
望天留之付真主，世间毒烈计已误。
柯山潘子应鼓舞，与子异时从杖屦。
秋晚书怀
吴学礼（清代）

数点寒鸦日又西，转寒天色易凄迷。
青山半出烟涵郭，红叶乱流霜满溪。
半壁秋灯吟对影，故园夜雨梦扶犁。
山人饱听农歌卧，但愿年丰谷价低。
别友
许棐（宋代）

分付离觞莫满斟，酒深还与恨同深。自怜不及春江燕，一路相随伴好吟。
白云洞
梁可澜（明代）

人游仙洞多迷路，惟有仙源路不迷。一片白云开洞口，野人还住小岩溪。
王麓台画
桂馥（清代）

叠叠青山是富春，浮岚暖翠隔江津。孤村十日黄梅雨，行尽松阴不见人。
贺宋嗣宗除岳阳守五绝
史尧弼（宋代）

太息滕侯绩未成，尚须堤土作湖扃。
万艘丹槛屯江浦，千尺长虹锁洞庭。
满江红（和传岩叟香月韵）
辛弃疾（宋代）

半山佳句，最好是、吹香隔屋。又还怪、冰霜侧畔，蜂儿成簇。更把香来薰了月，却教影去斜侵竹。似神清、骨冷住西湖，何由俗。

根老大，穿坤轴。枝夭袅，蟠龙斛。快酒兵长俊，诗坛高筑。一再人来风味恶，两三杯后花缘熟。记五更、联句失弥明，龙衔烛。
闽省百岁老民沈起龙夫妇齐眉子孙五世四十馀口同居诚仅有之盛事也大吏请旌并成是什赐之
弘历（清代）

六星临海峤，五世茂昌枝。聚井风原美，充闾庆益滋。

睦雍堪励俗，和顺自延禧。鸠杖康强倚，筱骖左右随。

子孙无析箸，夫妇又齐眉。百岁亦恒有，如翁全者谁。
闻卖韭黄蓼甲
梅尧臣（宋代）

百物冻未活，初逢卖菜人。
乃知粪土暖，能发萌芽春。
柔美已先荐，阳和非不均。
芹根守天性，憔悴涧之滨。
园蔬十咏·萝卜
刘子翚（宋代）

密壤深根蒂，风霜已饱经。
如何纯白质，近蒂染微青。
赋别区象先观察出都二首 其二
何吾驺（明代）

交游渐散酒人旁，谁复深情共醉乡。捧檄今为观察使，题诗曾忆尚书郎。

烟消砌雪寒逾白，骨老冈梅瘦转香。底事只今歌不得，长风吹送凤兮狂。
大渊寄道冠汉镜各答以一首
刘克庄（宋代）

已挂朝冠了，烦君寄道冠。
头蓬不梳久，发秃欲簪难。
简便乌巾赘，清羸鹤氅宽。
儿童怪崖异，便作羽流看。
雁足传书至，蟾光出匣新。
真从古冶子，曾照汉时人。
昔作美年少，今非妙色身。
明知皆梦幻，莫认假为真。
苦雨叹柬张四
王燮（清代）

皇天积雨何惨酷，贫贱知交益困蹙。京师十日滞霪霖，星漏满床湿囊簏。

秦园旅客心孔哀，拥衾兀坐愁瑟缩。门外潦水深七尺，讵止污泥阻华毂。

城南北音梗绝，停云怅望几信宿。为念萧馆索居人，饥渴无乃绝饘粥。

欲持樽酒相慰藉，咫尺千里空踯躅。东望黑云多水气，故园应已伤禾菽。

呜呼，饥馑何待卜。
漳浦偶成
陈德翔（宋代）

秋日已过半，林无一叶飞。
晓岚须阖户，夜冷旋添衣。
阴壑桄榔瘦，阳坡荜拨肥。
每传邻壤警，行客往来稀。
莺梭
刘克庄（宋代）

掷柳迁乔大有情，交交时作弄机声。洛阳三月春如锦，多少工夫织得成。
书怀
龙辅（宋代）

藁砧不可期，莲子空相托。
欲寄一封书，惟愁被姑觉。
送张芬东归
崔峒（唐代）

喧喧五衢上，鞍马自驱驰。落日临阡陌，贫交欲别离。

早知时事异，堪与世人随。握手将何赠，君心我独知。
呈公择二首
赵蕃（宋代）

此地无此客，若人吾故人。
论文皆意到，出语见情真。
未议作轻别，且当留浃旬。
畦蔬饱春雨，小摘未妨频。
江神子（和横韵）
辛弃疾（宋代）

梨花著雨晚来晴。月胧明。泪纵横。绣阁香浓，深锁凤箫声。未必横知春意思，还独自，绕花行。
酒兵昨夜压愁城。太狂生。转关情。写尽胸中，磈磊未全平。却与平章珠玉价，看醉里，锦囊倾。
三岩
韩淲（宋代）

渡水寻山到三岩，不知身尚在人间。霜天晴日青松下，借问谁能伴我閒。
湖州歌九十八首 其七十四
汪元量（宋代）

第五华筵正大宫，辘轳引酒吸长虹。金盘堆起胡羊肉，禦指三千响碧空。
二月春将半三首 其三
黄希旦（宋代）

二月春将半，霖霪雨尚寒。松黄收拾晚，狼籍满金坛。
以谢玄晖鼓吹曲分题赋诗送萧伯龄赴春官 其五 飞甍夹驰道
梁兰（明代）

朱甍天际起，黄道日边开。列侯叠芳榭，贵戚联高台。

鳞次引云树，翚飞轶烟埃。冠盖属下视，车马从中来。

兹言履康衢，顾瞻心悠哉。
挽王蔗芗明四首 其二
陈柄德（清代）

入门于邑泪潸然，执手尪羸木榻前。往事谈来聊草草，拊膺郁处尚填填。

已教吴质长愁老，更使崔骃一病绵。转眼星辰成永诀，秋风秋雨苦啼鹃。
布袋和尚赞
释普岩（宋代）

山月未出，海云忽飘。
瞑目而坐，归路迢迢。
布袋里头无长物，许谁胡蝶梦溪桥。
齐云
邓深（宋代）

闲云无定在，为问齐不齐。
风高衣裳冷，天近日月低。
宽虚快舒啸，领览时杖藜。
南城块苏耳，扰扰人自迷。
人日感怀因寄玉山亲旧并以示当涂溧阳诸表弟
赵蕃（宋代）

唐人重人日，往往见于诗。
孰谓风流远，聊须著语追。
凭高纵无地，念远得忘思。
欲寄江东弟，断肠梅满枝。
道养
刘麟（明代）

莫将朝市笑山林，一刻清和抵万金。学到坐忘遗照处，世间何物更关心。
寿金员外父母
张弼（明代）

括苍山中双凤凰，九苞五采何辉光。雌雄相应鸣朝阳，易春浩荡殊未央。

凤凰敛翅白云乡，群雏连轩起高翔。凤兮凰兮岁月长，花甲才周何足量。

昆崙竹实盈瑶筐，昆崙云窦流瑶浆。俛饮仰啄三千霜，两轮日月空自忙。

神尧传中元姓张，泰山为豆海为觞。更邀月娥舞霓裳，寿比凤凰寿无疆，高歌同看混玄黄。
明上人感棋不已作诗赠之
郭印（宋代）

未然一著最玄微，黑白分明会者稀。
但向死中求活路，莫於平处斗玄机。
势强失利缘轻敌，力困收功为解围。
胜负纷纷成底事，不如完璧早还归。
偶书
邹浩（宋代）

白昼谈禅木上座，清宵同梦竹夫人。此心莫逆仙宫下，一片乾坤特地新。
导引·中兴揖逊
佚名（宋代）

中兴揖逊，功德仰兼隆。仁泽被华戎。鼎湖俄痛遗弓堕，日日想威容。柔仪懿范与尧同。飚驭俨相从。灵宫真馆偕来燕，垂裕永无穷。
江上
吴定（清代）

佳人有所思，整带吹参差。杨柳烟波处，桃花风日时。

帆樯暮不息，江汉逝如斯。明月有圆缺，清光终不移。
师邵出意作纶竿于墙上以便递诗名曰诗钓首倡一篇词意兼美依韵奉酬
顾清（明代）

巧心文思孰兼长，诗钓诗成又几章。千里浮沈谢江路，一竿风几共邻墙。

君如缘木求鲂鲤，我正怀砖想佩璜。毕竟两无名利念，五湖烟水旧同乡。
淮西帅第二十五
文天祥（宋代）

借问大将谁，战骨当速朽。
逆节同所归，水花笑白首。
草堂 凌霄三峰
程颢（宋代）

长啸岩东古寺前，三峰相倚势相连。偶逢云静得见日，若有路通须近天。

阴吹响雷生谷底，老松如箸见崖颠。结根不得居平地，犹与莲花远比肩。
送李与可应贡北上
方茂夫（明代）

相送一尊酒，游子万里心。倚剑白日暮，长啸春江深。

自矜屈宋俦，未登词赋林。丈夫立功名，何计尺与寻。

鸾凤会轩翥，岂终鸡鹜群。行当献奇策，台已筑黄金。
华亭十咏·华亭谷
唐询（宋代）

深谷弥千里，松陵北合流。
岸平迷书夜，人至竞方舟。
照月方诸泣，迎风弱荇浮。
平波无限远，极目涨清湫。
偈颂六十五首
释普济（宋代）

锦城歌管日纷纷，半入江风半入云。
此曲只应天上有，人间能是几回闻。
寄溧阳陈朋元明府，约秋末过之
范成大（宋代）

海内交情两断金，一官分袂阻登临。
书来恰值看云眼，梦往谁知共月心。
道义只今无捷径，溪山依旧有清音。
西风满棹蒲帆饱，秉烛相寻语夜深。
病中大雪数日未尝起观虢令赵荐以诗相属戏用
苏轼（宋代）

经旬卧斋阁，终日亲剂和。
不知雪已深，但觉寒无奈。
飘萧窗纸鸣，堆压檐板堕。
（关中皆以板为檐。
风飙助凝冽，帏幔困轩簸。
惟思近醇醲，未敢窥璨瑳。
何时反炎赫，却欲躬臼磨。
谁云坐无毡，尚有裘充货。
西邻歌吹发，促席寒威挫。
崩腾踏成径，缭绕飞入座。
人欢瓦先融，饮俊瓶屡卧。
嗟余独愁寂，空室自困坷。
欲为后日赏，恐被游尘涴。
寒更报新霁，皎月悬半破。
有客独苦吟，清夜默自课。
诗人例穷蹇，秀句出寒饿。
何当暴雪霜，庶以蹑郊贺。
水调歌头（王次卿归自彭门，中秋步月）
周紫芝（宋代）

作濯锦桥边月，几度照中秋。年年此夜清景伴我与君游。万里相随何处，看尽吴波越嶂，更向古徐州。应为霜髯老，西望倚黄楼。

天如水，云似扫，素魂流。不知今夕何夕，相对语羁愁。故国归来何事，记易南枝惊鹊，还对玉蟾羞。踏尽疏桐影，更复为君留。
禅人写真求赞
释正觉（宋代）

谁道物齐，俱亡品题。
欺唇一鼻直，盖眼两眉低。
大千同入印，三世未分畦。
斫额望之不及，拟心思也还迷。
雪中偶成呈周明远
李洪（宋代）

巽二初分北帝权，忽飘瑞叶表丰年。
随车逐马难为比，入隙开帘绝可怜。
冻锁官梅枝袅娜，寒欺塞雁影联翩。
袁安门闭惟高卧，遥忆溪头访戴船。
天竺寺殿前立石
姚合（唐代）

补天残片女娲抛，扑落禅门压地坳。霹雳划深龙旧攫，

屈槃痕地虎新抓。苔黏月眼风挑剔，尘结云头雨磕敲。

秋至莫言长矻立，春来自有薜萝交。
弈棋戏作
曹彦约（宋代）

人皆吒物涤尘襟，我亦於棋了寸阴。
散诞不知身老大，从容聊寸世浮沉。
诸君误作机关说，老子初无胜负心。
收拾定应全局在，清风明月照书林。
枯木睡禽
顾清（明代）

皇仁覃八荒，虞网解三面。小鸟深山中，独宿不惊眄。
感兴六首
李白（唐代）

瑶姬天帝女，精彩化朝云。宛转入宵梦，无心向楚君。

锦衾抱秋月，绮席空兰芬。茫昧竟谁测，虚传宋玉文。

洛浦有宓妃，飘飖雪争飞。轻云拂素月，了可见清辉。

解珮欲西去，含情讵相违。香尘动罗袜，绿水不沾衣。

陈王徒作赋，神女岂同归。好色伤大雅，多为世所讥。

裂素持作书，将寄万里怀。眷眷待远信，竟岁无人来。

征鸿务随阳，又不为我栖。委之在深箧，蠹鱼坏其题。

何如投水中，流落他人开。不惜他人开，但恐生是非。

十五游神仙，仙游未曾歇。吹笙坐松风，泛瑟窥海月。

西山玉童子，使我炼金骨。欲逐黄鹤飞，相呼向蓬阙。

西国有美女，结楼青云端。蛾眉艳晓月，一笑倾城欢。

高节不可夺，炯心如凝丹。常恐彩色晚，不为人所观。

安得配君子，共乘双飞鸾。

嘉谷隐丰草，草深苗且稀。农夫既不异，孤穗将安归。

常恐委畴陇，忽与秋蓬飞。乌得荐宗庙，为君生光辉。
扬州
李龙高（宋代）

水曹江左一诗家，几度哦梅到月斜。
二十四桥春色里，相逢只是说琼花。
偈颂九十三首
释梵琮（宋代）

入山住庵时，全身在荒草。
狐狸交尾巴，屋头逐魂叫。
闻者皆寒心，见者生烦恼。
我有安心方，韩信放铁鹞。
麒麟砚滴分韵得文字
张孝祥（宋代）

素王西狩麟，笔削昌斯文。茂陵一角兽，妙语闻终军。

壮哉笔砚间，英姿欲拿云。名参龟龙瑞，威扫狐兔群。

岂独濡毫端，政尔清妖氛。会当献君王，玉殿春夜分。

输写胸中奇，恩波被无垠。
送友人游蜀
李频（唐代）

东堂虽不捷，西去复何愁。蜀马知归路，巴山似旧游。

星临剑阁动，花落锦江流。鼓吹青林下，时闻祭武侯。
极相思
吕渭老（宋代）

西园斗草归迟。隔叶啭黄鹂。阑干醉倚，秋千背立，数遍佳期。

寒食清明都过了，趁如今、芍药蔷薇。衩衣吟露，归舟缆月，方解开眉。
雪夜
陆游（宋代）

书卷纷纷杂药囊，拥衾时炷海南香。
衰迟自笑壮心在，喜听北风吹雪床。
初夏同惟学惟长舅尊游二圣禅林检藏有述 其四
袁宏道（明代）

苍枝矫矫欲盘空，高阁泠泠受远风。怪石枯藤随意古，砌花畦草自然工。

六朝遗事残钟外，千佛生涯晓籁中。我亦冥心求圣果，十年梦落虎溪东。
喜迁莺（题郭南仲庵壁）
张继先（宋代）

深源密坞，问牧竖樵童，俱迷方所。蓬E85B纵横，龙蛇出没，玉峡搀空无路。不恋雁塔荣名，解守鱼渊寒素。这勤苦。但坚心自有，神灵呵护。

猛悟。无回顾。一点虚明，万劫无今古。胎息根深，灵泉穴秘，静里运调阳火。莫问地久天长，管取收因结果。休轻负。把天谷真机，与君说破。
与洪兄
释慧空（宋代）

无伤机器微，我此法门大。万殊纷目前，一衲俱盖过。

天外出头来，众中交脚坐。佛祖是伊成，未言遭一唾。
再用韵
张弼（明代）

相逢草草惜流年，共醉灯前兰玉船。还约木犀花发候，长安珂马共朝天。
桃花寺桃花盛开因成四首 其二
弘历（清代）

御园春色因循过，省得閒情惹幻尘。一例胆瓶重品量，桃源谁是最知津。